Mkabayi kaJama

INkosazana Mkabayi kaJama owazalwa ngonyaka ka 1750 wadlula emhlabeni ngo 1843, wabe eyindodakazi yenkosi uJama kaNdaba, aphinde abe ngudadewabo omdala kaSenzangakona waye kade eyiwele njengokhokho bakhe uMageba noPhunga. UMkabayi wabe aziwa njengowesifazane osabekayo, onamandla, onesibindi futhi okwazi ukuzimela. UMkabayi waba negalelo elikhulu ekubunjweni kwesizwe sakwaZulu, lapho walekelela khona amakhosi amaningi kwaZulu ngokuwasiza ukuthi anyukele esihlalweni sobukhosi.
Impilo

UMkabayi kanye nodadewabo uMamma bazalwa baba ngamawele. Ngokwesiko lwangalesi sikhathi uma kuzalwe amawele kwakumele elilodwa libulawe ngoba kwakukholelwa ekutheni uma ephila omabili lokhu kwakuzoletha amashwa, okuyohelela ekutheni umzali oyedwa adlule emhlabeni. UJama akakuvumanga lokhu ukuthi kwenzeke emadodakazini akhe. Wanquma ukuba uMkabayi newele lakhe uMamma ukuba baphile bobabili. Kusukela ngaleyo nkathi uMkabayi wakhula isizwe sinenzondo kuye futhi simunyanya. Eseneminyaka eyi-5 umama wakhe uMkabayi wadlula emhlabeni, ukudlula kuka mama wakhe bakubeka emahlombe akhe uMkabayi. Bonke abantu esizweni babemunuka ngokufa kukamama wakhe. Umama kaMkabayi owabe eyinkosikazi kaJama yadlula emhlabeni engimutholelanga indlalifa .

UMkabayi esethe ukukhula wasindisa uMbuso wakwaZulu ngokwenza into engajwayelekile, uMkabayi wabona ukuthi uJama useyaguga kade ezama ukuthola indodana kodwa ehluleka UMkabayi washelela uyise kuMthaniya wesizwe sakwaSibiya, owagcina eseshade naye uJama wamzalela indodana abayiqamba ngokuthi uSenzangakhona. Bayetha leli gama ngoba beqhakambisa igalelo alidlala uMkabayi ekuqinisekeni ukuthi isizwe sakwaZulu ukuthi siqhubekele phambili, okusho ukuthi "senze ngokuyikona ingoba uMkabayi wenza into enhle ngokuqiniseka ukhuthi umuzi kayise awuwi."Lesi senzo sikaMkabayi sageza izinhliziyo zabantu abaningi esizweni, ngoba uJama wabe esephule umthetho ngokushada owesifazane wamaThonga owabe ekhulelwe, wazala uSojiyisa, isizwe sabe sisaba ukuthi uma edlula emhlabeni uJama ubukhosi bakwaZulu buyophathwa yivezandlebe. Isizwe sasinokusaba ukuthi lomfana nguye owabe ezozuza ubukhosi bakwaZulu.
Esihlaweni sobukhosi

Ukuthandwa isizwe kwaba yinto yesikhashana, emva kokukhothama kukaJama wazibeka yena ukuthi abe yinkosi yesizwe njengoba umfowabo uSenzangakhona wabe esamncane kakhulu ukuthi angaphatha isizwe. Lesi senzo asehlanga kahla kwabaningi ngoba lokhu kwakungakaze kwenzeke ngaphambilini kwaZulu. Empilweni yakhe yonke uMkabayi wanqaba ukuyogana amakhosi acebile ayengomakhelwane nesizwe sikaJama. Kunalokho wakhetha ukuba angagani azimele abhekane nezindaba ezithinta isizwe. Njongoba uMkabayi ayengafuni ukugana isizathu sakhe kwakungukuthi wayefuna ukuvikela isizwe sakwaZulu futhi sihlale sibhekelelekile .

Ukusebenzela isizwe ngaleso sikhathi kwabe kwaziwa njengomsebenzi wamadoda, kodwa uMkabayi akakugqizanga qakala lokho wawenza lomsebenzi. Ngokwenza lokhu wagcina esengowesifazane onesithunzi futhi onamandla, ngalokhu wagcina esekwazi ukuguqula imiqondo yamakhosi aphinde abize nezimbizo. Yize wabe enesithunzi ezizweni kodwa babekhona abengabuthembi ubuholi bakhe, ababemuthatha kancane. Ubodlova bakhe futhi bathusa isizwe mhla ethumela amabutho empi esizwe ukuba ayohlasela uSojiyisa wendlu yakwaMandlakazi ngoba wabe embona engase abe nobungozi ebukhosini bukaSenzangakhona. Ngalesi senzo abaningi babembona njengonukelwa yigazi futhi othanda impi .

Kwathi ngonyaka wezi-1781 uMkabayi wehla esihlalweni sobukhosi, esikhundleni kwangena umfowabo uSenzangakhona ukuba azobusa isizwe. UMkabayi wabe esebenzisana kakhulu noSenzangakhona ngenkathi eseyinkosi, ngoba zonke izindaba ezabe zithinta ubukhosi zabe ziqondana naye. USenzangakhona wakhulelisa uNandi kaBhebhe bengaganene, bathola indodana uSigidi owaziwa kakhulu ngokuthi uShaka. Inkosi uShaka iyona eyabe isihlanganisa zonke izizwe ngesikhathi sokubusa kwayo. Imkosi uShaka yakhothama ngonyaka we-1828 ngetulo elalihlanganiswe ubabekazi wakhe uMkabayi, abafowabo uDingane kanye noMhlangana kanye nenduna yakhe uMbopha kaSithayi
Ukudingiswa nokufa

Ngenkathi Inkosi uMpande ebekwa eba yinkosi yesizwe samaZulu wamudingisa uMkabayi esizweni sakwaZulu, wadingiselwa endaweni yaseBaqulusini lendawo yaziwa ngokuthi iseFilidi namuhla (Vryheid) ngoba wabe engafuni ukuthi agxambukele ezindabeni zokuphathwa kwezwe. Kuthiwa uMkabayi washona ngonyaka wezi-1843 khona ebaQulusini eseyisalukazi esengasenabani. Ngobuba nesandla ekubulaweni kukaShaka baningi ababesamzonda kwaZulu .
Igalelo ekubunjweni kwesizwe samaZulu

Izibongo zikaMkabayiUsoqili!
Iqili lakwaHoshoza
Elidl'umuntu limyenga ngendaba;
Lidl'uBhedu ngasezinyangnei,
Ladl'uMkhongoyiyana ngasemaNgadini,
Ladl' uBheje ngasezanuseni.
UBhuku lukaMenzi,
Olubamb'abantu lwabenela
Ngibone ngonoHela kaMlilo, umlil' ovuth'intaba zonke,
Ngoba lumbambe wanyamalala.
Inkom'ekhal' eSangoyana,
Yakhal' umlomo wayo wabhoboz' izulu,
Iye yeziwa nguGwabalanda
Ezalwa nguNdaba wakwa Khumalo.
Intom' ethombe yom'umlomo.
Zaze zayihlab'imithanti zawonina.
UMthombela-bantu izinyoni,
Bayazibamba usezibuka ngamehlo.
UVula-bangene-ngawo-onk'amasango
Abanikazimuzi bangene ngezintuba.
UMcindela kaNobiya,
UMhlathuz' uzawugcwal' emini.
Imbibikazan' eyaqamb' imigqa kwaMalandela,
Yathi ngabakwaMalandela,
Ithi yikhona bezoqananaza ngazo zonk'izindlela.

UMkabayi waba negalelo elikhulu ekubunjweni kwesizwe sakwaZulu ngokubeka futhi aphinde adilize amakhosi amaningi okubalwa kuwo uShaka, Dingane kanye noMpande. Futhi igalelo lakhe labe lilikhulu kakhulu ekugcineni isizwe sihlangene futhi sibumbene. UMkabayi wabe aziwa ngobuhlakani bakhe ngoba abaningi babeya kuye uma befuna izelululeko, kangangokuba kwagcina sekukhona isisho esabe sithiBuzani kaMkabayi. UMkabayi waye bizwa ngo yise wesizwe, Ndlovukazi, mbeki wamakhosi. UMkabayi wenza izinto ezingakaze zenziwe ngabantu besifazane emlandweni wakwaZulu njengokuzibeka ukuthi aphathe isizwe, nokuthi abize izimbizo ezabe zihanjelwa ngabesilisa kube nguye kuphela owasifazane .
Imithombo